b'\n_START_ARTICLE_\nWilhelm Ramsay\n_START_PARAGRAPH_\nWilhelm Ramsay (20. jaanuar 1865 Dragsfj\xc3\xa4rdi vald \xe2\x80\x93 8. jaanuar 1928 Helsingi) oli soome geoloog._NEWLINE_Ta oli 1899. aastast Helsingi \xc3\x9clikooli professor. Tema peamised uurimisvaldkonnad olid eelkambriumi ja kvaternaari geoloogia, L\xc3\xa4\xc3\xa4nemere hilis- ja p\xc3\xa4rastj\xc3\xa4\xc3\xa4aegsed rauamoodustised, petrograafia, kristallograafia ja mineraloogia. Tema t\xc3\xb6\xc3\xb6del on p\xc3\xb5hjapanev t\xc3\xa4htsus Eesti kvaternaarigeoloogia, arheoloogia ja geograafia uurimise seisukohalt._NEWLINE_Ta v\xc3\xb5ttis geoloogias kasutusele Fennoskandia m\xc3\xb5iste; k\xc3\xa4sitles esimesena mandrij\xc3\xa4\xc3\xa4tumisest p\xc3\xb5hjustatud maat\xc3\xb5usu ja meretaseme k\xc3\xb5ikumise suhteid.\n_START_SECTION_\nHaridustee ja t\xc3\xb6\xc3\xb6k\xc3\xa4ik\n_START_PARAGRAPH_\nTa l\xc3\xb5petas 1884. aastal Helsingi \xc3\x9clikooli cand. phil. ja 1887.aastal phil. lic. kraadiga. Aastatel 1888\xe2\x80\x931899 oli ta Helsingi \xc3\x9clikooli mineraloogia ja geoloogia dotsent, 1899\xe2\x80\x931928 professor._NEWLINE_Ta osales aastatel 1887\xe2\x80\x931914 seitsmes Koola poolsaarele tehtud ekspeditsioonis (uuris nefeliins\xc3\xbceniite ning avastas uue kivimi \xe2\x80\x93 urtiidi), tegi uurimisretki ka Karjalasse ja Kanini poolsaarele, Loode-Venemaale ning aastatel 1925 ja 1926 Eestisse.'